paragraph_text: Úrsula Hilaria Celia Caridad Cruz Alfonso (Havana, 21. listopada 1925. – Fort Lee, 16. srpnja 2003.), kubansko-američka pjevačica i glumica, najpopularnija i s dvadeset i tri zlatna albuma najprodavanija latinskoamerička pjevačica 20. stoljeća poznata pod nadimcima Kraljica salse i Kraljica latinoameričke glazbe. Za svoj glazbeno-umjetnički rad nagrađena je sa sedam Grammya, između ostaloga i onim za životno djelo, a američki predsjednik Bill Clinton odlikovao ju je Nacionalnim odličjem za umjetnost. Ugledni glazbeni časopis Billboard prozvao ju je najutjecajnijom pjevačicom u povijesti kubanske i latinoameričke glazbe.